Skulpturlandskap Nordland

Skulpturlandskap Nordland er en utendørs samling av skulpturer i Nordland. Den ble etablert i perioden 1992–98. Ideen til prosjektet kom fra kunstneren Anne Katrine Dolven under et kunstseminar på Vega i 1988, der Dolven var invitert av daværende fylkeskultursjef Aaslaug Vaa for å snakke om kunstens fremtid i Nordland. Gjennomføring av prosjektet var i regi av kulturetaten i Nordland fylkeskommune. I samarbeid med en rekke kommuner i fylket bygget internasjonale kunstnere en skulptur i hver sin vertskommune.

Da prosjektet ble avsluttet i sin første fase var det bygget skulpturer i 32 kommuner i Nordland samt én skulptur i Troms. I dag er samlingen på 36 skulpturer; etter at prosjektet ble utvidet med skulpturer i Dønna, Rødøy og Træna i perioden 2009-2015. To av skulpturene befinner seg etter 1. januar 2020 i Troms og Finnmark fylke.   

Prosjektets kurator var Maaretta Jaukkuri. Komponistene Kari Beate Tandberg og Karsten Brustad laget verket «Skulpturlandskap Nordland – en musikalsk dialog.»

Historie 
Nordland fylkesting vedtok i 1991 å gjennomføre prosjektet Skulpturlandskap Nordland.

Ideen om å etablere en samling med samtidskunst i nordlandsnaturen ble lansert i 1988. Det ble utredet et forslag til et prosjekt, hvor alle de da 45 kommunene i Nordland fylke ble invitert til å delta. Etter en omfattende debatt ble det til slutt reist skulpturer i 33 av kommunene i perioden 1992-1998. I noen tilfeller ønsket ikke kommunen selv å delta i prosjektet, og det ble da gjennomført ved at det ble etablert egne venneforeninger for at kommunen skulle få sin skulptur. 

Den første skulpturen i prosjektet, «En ny samtale» av Kain Tapper, ble åpnet av HKH Dronning Sonja på Vega 19. august 1992.  

Prosjektet ble utvidet med tre nye verker i perioden 2009–2015.

Skulpturer

Litteratur 
 Oddrun Sæter. «Samtidskunst i nordlandske landskaper : et umulig møte?» I: Om kunst, kunstinstitusjon og kunstforståelse; Dag Sveen (red.). Pax, 1995 (ebok)
 Maaretta Jaukkuri. Skulpturlandskap Nordland ; Artscape Nordland. Forlaget Geelmuyden.Kiese, 1999. 158 sider. ISBN 82-7547-029-3 (ebok) (reisehåndbok; parallell norsk og engelsk tekst)
 Skulpturlandskap Nordland. Redigert av Maaretta Jaukkuri. Press forlag, 2001. 256 sider. ISBN 82-7547-083-8 (praktbok) 
 Engelsk utgave: Artscape Nordland. Press forlag, 2001. 256 sider. ISBN 82-7547-085-4
 Øystein Cruikshank. «Makt, definisjonsmakt og smak» I: Research Magazine nr 5. 2002
 Mari Indregard. Skulpturlandskap Nordland - stedsspesifikk kunst? : en analyse av utvalgte skulpturer. Masteroppgave i kunsthistorie, Universitetet i Oslo, 2006. (ebok)
 Carina Trulssen. Skulpturlandskap Nordland og Fotefar mot Nords målsetinger VS innfrielse : resepsjonen i lokalbefolkningen. Masteroppgave i kunsthistorie, Universitetet i Oslo, 2011. (ebok)
 Jonas Ekeberg. «Postmodernismens siste utpost». Kunstkritikk.no, 2.10.2015

Referanser

Eksterne lenker 
 
 Avisa Nordland, 2006 «Skulpturlandskap Nordland forfaller»